Primäärinen amiini vasemmalla, sekundäärinen amiini keskellä ja tertiäärinen amiini oikealla
**Amiinit** ovat ammoniakin (NH3) kaltaisia yhdisteitä, joissa on vetyatomin tai -atomien tilalla orgaaninen ryhmä. Amiinit luokitellaan typpeen sitoutuneiden orgaanisten ryhmien lukumäärän perusteella:

1. primääriset amiinit, kuten metyyliamiini
2. sekundääriset amiinit, kuten dimetyyliamiini
3. tertiääriset amiinit, kuten trimetyyliamiini

Koska tertiäärisessäkin amiinissa on vielä vapaa elektronipari, voi typpeen sitoutua neljäskin orgaaninen ryhmä. Näin syntyy kvaternäärisiä ammonium­yhdisteitä, jotka eivät ole neutraaleja amiineja, vaan positiivisia ioneja. Ne muodostavat suoloja, joissa on pakko olla mukana varaukseltaan negatiivinen anioni.

Amiinit ovat ammoniakin tapaan emäksisiä yhdisteitä. Ne liukenevat veteen muodostaen emäksisen liuoksen ja happojen kanssa amiinit muodostavat ammoniumsuoloja. Suurin osa alifaattisista amiineista on likimain ammoniakin vahvuisia emäksiä. Aromaattiset amiinit (aniliinit) ja heterosykliset aromaattiset amiinit ovat sen sijaan huomattavasti heikompia emäksiä kuin alifaattiset amiinit. Primääriset ja sekundääriset amiinit muodostavat vetysidoksia typessä olevien vetyatomien välityksellä, ja siksi niillä on korkeammat kiehumispisteet kuin samanpainoisilla alkaaneilla.Tertiääriset amiinit eivät muodosta vetysidoksia, koska niissä ei ole yhtään typpeen liittynyttä vetyatomia. Siksi trimetyyliamiinin kiehumispiste (3,5 °C) on paljon alhaisempi kuin 1-aminopropaanin (48,6 °C).

Yksinkertaiset, kevyet amiinit haisevat epämiellyttävälle, kuten ammoniakille: niillä on läpitunkeva, pistävä haju. Esimerkiksi vastaniitetyn heinän ja kalan haju johtuvat pienimolekyylisistä amiineista. Monimutkaisemmat amiinit (joissa ei ole muita funktionaalisia ryhmiä) haisevat virtsalle, ammoniakille, mädälle kalalle tai vastaavalle. Monenlainen elollinen toiminta tuottaa amiineja, joilla on tunnusomainen epämiellyttävä haju; esimerkiksi putreskiini, spermiini, spermidiini ja kadaveriini spermassa esiintyviä diamiineja. Syy tähän on se, että amiinit ovat aminohappojen, elämän peruspalikoiden, hajoamistuotteita. Biogeeniset amiinit ovat pienimolekyylisiä aineenvaihduntatuotteita, joita esiintyy pieninä pitoisuuksina eläimissä, kasveissa ja elintarvikkeissa. Elintarvikehygieenisesti merkittäviä amiineja ovat histamiini, serotoniini, tyramiini, fenyylietyyliamiini, tryptamiini, putreskiini, kadaveriini, agmatiini, spermiini ja spermidiini.

Heterosykliset amiinit, kuten pyridiini, pyrroli, imidatsoli, indoli ja kinoliini ovat yleisiä orgaanisessa kemiassa ja monilla niistä on tärkeitä biologisia ominaisuuksia. Ne ovat monien lääkeaineiden rakenneosia. Esimerkiksi simetidiini (Tagamet®) on mahahapon eritystä vähentävä H2-salpaaja, joka oli 1980-luvulla maailman eniten myydyin lääke, sisältää imidatsolirenkaan.

**Primäärisiä alifaattisia amiineja**| Nimi | Kemiallinen kaava | CAS-numero |
| --- | --- | --- |
| Metyyliamiini | CH5N | 74-89-5 |
| Etyyliamiini | C2H7N | 75-04-7 |
| Propyyliamiini | C3H9N | 107-10-8 |
| Butyyliamiini | C4H11N | 109-73-9 |
| Pentyyliamiini | C5H13N | 110-58-7 |
| Heksyyliamiini | C6H15N | 111-26-2 |
| Heptyyliamiini | C7H17N | 111-68-2 |
| Oktyyliamiini | C8H19N | 111-86-4 |
| Nonyyliamiini | C9H21N | 112-20-9 |
| Dekyyliamiini | C10H23N | 2016-57-1 |
| Undekyyliamiini | C11H25N | 7307-55-3 |
| Dodekyyliamiini | C12H27N | 124-22-1 |
| Tridekyyliamiini | C13H29N | 2869-34-3 |
| Tetradekyyliamiini | C14H31N | 2016-42-4 |
| Pentadekyyliamiini | C15H33N | 2570-26-5 |
| Heksadekyyliamiini | C16H35N | 143-27-1 |
| Heptadekyyliamiini | C17H37N | 4200-95-7 |
| Oktadekyyliamiini | C18H39N | 124-30-1 |
| Nonadekyyliamiini | C19H41N | 14130-05-3 |
|

Amiinien reaktiot
-----------------

Kun primääriset amiinit, R-NH2, reagoivat aldehydien tai ketonien kanssa, saadaan yhdisteitä, joilla on hiili-typpi-kaksoissidos. Tällaista yhdistettä sanotaan imiiniksi tai Schiffin emäkseksi. Amiineja voidaan alkyloida ja asyloida. Primääriset ja sekundääriset amiinit reagoivat happokloridien ja anhydridien kanssa jolloin saadaan amideja.

Amiinien valmistus
------------------

### Ammoniakin ja amiinen alkylointi

Ammoniakki ja amiinit ovat hyviä nukleofiilisten substituutioreaktioiden nukleofiilejä. Ammoniakista voidaan valmistaa alkyloimalla amiineja primäärisestä amiinista aina kvaternääriseen ammoniumsuolaan (R4N+X-) asti.

### Nitriilien ja amidien pelkistäminen

Nitriilit ja amidit pelkistyvät amiineiksi litiumalumiinihydridillä LiAlH4.

Lähteet
-------

1. 1 2 3  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 528–529. Helsinki: Consalen Consulting, 2009. ISBN 978-952-92-5627-3.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Amiinit**.
* Opetus.tv: Kemian etäopiskeluympäristö, Amiinit
* IUPAC Gold Book: Amines (englanniksi)